钦定古今图书集成/明伦汇编/氏族典/第122卷 > 陈与义
## 钦定古今图书集成/明伦汇编/氏族典/第122卷 > 陈与义

按《宋史陈与义传》：“与义字去非，其先居京兆，自曾祖
希亮始迁洛，故为洛人。与义天资卓伟，为儿时已能
作文，致名誉，流辈敛衽，莫敢与抗。登政和三年上舍
甲科，授开德府教授，累迁太学博士，擢符宝郎。寻谪
监陈留酒税。及金人入汴，高宗南迁，避乱岭峤。久之召为兵部员外郎。绍兴元年夏至行在，迁中书舍人”
兼掌内制。拜吏部侍郎，寻以徽猷阁直学士知湖州。
召为给事中，驳议详雅。又以显谟阁直学士提举江
州太平观，被召，会宰相有不乐与义者，复用为中书
舍人、直学士院。六年九月，高宗如平江。十一月，拜翰
林学士、知制诰。七年正月，参知政事。时丞相赵鼎言：
“人多谓中原有可图之势，宜便进兵，恐他时咎今日
之失机。”上曰：“今梓宫与太后、渊圣皆未还，若不与金
议和，则无可还之理。”与义曰：“若和议成，岂不贤于用
兵？万一无成，则用兵必不免。”上曰：“然。”三月，从帝如建
康。明年，扈跸还临安，以疾请，复以资政殿学士知湖
州。陛辞，帝劳问甚渥，遂请闲，提举临安洞霄宫。十一
月卒。与义容状俨恪，不妄言笑。其荐士于朝，退未尝
以语人。长于诗，体物寓兴，清邃纡馀，高举横厉，上下
陶、谢、韦、柳之间。